የሰብዓዊ መብቶች ጉባዔ የራያ የማንነት ጥያቄ በሕገ መንግሥቱ መሠረት እንዲፈታ ጥሪ አቀረበ
የፌዴራል መንግሥት የራያ ሕዝብ ያነሳውን ሕገ መንግሥታዊ የማንነት ጥያቄና ከጥያቄው ጋር ተያይዘው እየተከሰቱ ያሉትን የሰብዓዊ መብቶች ጥሰት፣ በሰከነና ሕገ መንግሥታዊ ሥርዓቱን በተከተለ መንገድ እንዲፈታ የሰብዓዊ መብቶች ጉባዔ (ሰመጉ) ጠየቀ፡፡በትግራይ ክልል አላማጣ ከተማ የራያን ሕዝብ የማንነትና ራስን በራስ የማስተዳደር ጥያቄ ይዘው ጥቅምት 11 ቀን 2011 ዓ.ም. ሠልፍ በወጡ ዜጎች ላይ የክልሉ ልዩ ኃይል በወሰደው የኃይል ዕርምጃ ቢያንስ ዘጠኝ ሰዎች በጥይት ተመተው መገደላቸውን፣ 16 ወጣቶች መቁሰላቸውን፣ እንዲሁም ከ50 በላይ ወጣቶች መታሰራቸውን ከምንጮቹ መረዳቱን ሰመጉ አሰታውቋል፡፡ ‹‹የራያ ሕዝብ የማንነት ጥያቄ አስተባባሪ ኮሚቴዎች ከማንነት ጥያቄ ጋር በተያያዘ እየተፈጸሙ ያሉ የመብት ጥሰቶችን ለጠቅላይ ሚኒስትር ጽሕፈት ቤትና ጉዳዩ ለሚመለከታቸው የመንግሥት አካላት በተደጋጋሚ ቢያሳውቁም፣ መንግሥት ለጉዳዩ ተገቢውን ትኩረት በመንፈጉ ችግሩ ተባብሶ እዚህ ደረጃ ደርሷል፤›› ሲል ሰመጉ ከኮሚቴው አባላት መረዳቱን ገልጿል፡፡ ሰመጉ ከዚህ ቀደም የማንነት ጥያቄ የሚያነሱ የኅብረተሰብ ክፍሎች ላይ እየተወሰዱ ያሉ ዕርምጃዎች እንደሚያሳስቡት በመግለጽ፣ ከግንቦት 24 ቀን 2008 ዓ.ም. ጀምሮ መግለጫዎች ሲያወጣ እንደነበር በማስታወስ፣ ‹‹በኢፌዴሪ ሕገ መንግሥት መሠረት የማንት ጥያቄ በሚያነሱ ዜጎች ላይ የሚፈጸመው ግድያ፣ ሕገወጥ እስራት፣ አፍኖ መሰወር፣ ማፈናቀልና ንብረት መንጠቅ በአስቸኳይ ይቁም›› በሚል ርዕስ መግለጫ ማውጣቱንና ችግሩ ግን መፍትሔ ከማግኘት ይልቅ እየተባባሰ መምጣቱን መታዘቡን አስታውቋል፡፡ በመሆኑም መንግሥት ለሰብዓዊና ለዴሞክራሲያዊ መብቶች መከበር፣ እንዲሁም ለሕግ የበላይነትና የፍትሕ ሥርዓቱን ለማሻሻል የገባውን ቃል እንዲተገብር፣ የዜጎችን ሰብዓዊ መብቶች እንዲያከብርና እንዲያስከብር ጥሪውን አስተላልፏል፡፡መንግሥት ከራያ ሕዝብ የማንት ጥያቄ ጋር በተያያዘ የዜጎችን የሕይወት የመኖር፣ የአካል ደኅንነትና የነፃነት መብቶች ላይ ጥሰት የፈጸሙና ያስፈጸሙ አካላትን አጣርቶ ለፍርድ እንዲያቀርብ ሰመጉ ጥያቄውን ለመንግሥት አቅርቧል፡፡  